*****

ΚΑΝΟΝΙΣΜΟΣ (ΕΟΚ) αριθ. 1137/88 ΤΟΥ ΣΥΜΒΟΥΛΙΟΥ

της 29ης Μαρτίου 1988

για την τροποποίηση του κανονισμού (ΕΟΚ) αριθ. 797/85 για τη βελτίωση της αποτελεσματικότητας των γεωργικών διαρθρώσεων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι εξακολουθούν να υφίστανται τα προβλήματα τα οποία οδήγησαν στη θέσπιση, στο άρθρο 2 παράγραφος 1 στοιχείο δ) του κανονισμού (ΕΟΚ) αριθ. 797/85 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 1094/88 (3), μια προσωρινής παρέκκλισης από τους όρους τήρησης λογιστικής· ότι είναι, επομένως, απαραίτητο να παραταθεί η εν λόγω παρέκκλιση·

ότι, μετά την κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής της 15ης Ιουνίου 1987 σχετικά με την πολιτική των γεωργικών διαρθρώσεων, η οποία αναγνωρίζει τη σημασία των οικογενειακών διαρθρώσεων στη γεωργία, είναι σκόπιμο να δοθεί άδεια στα κράτη μέλη να εντοπίσουν την εφαρμογή ορισμένων μέτρων στις εκμεταλλεύσεις με οικογενειακό χαρακτήρα·

ότι το άρθρο 3 παράγραφος 4 του κανονισμού (ΕΟΚ) αριθ. 797/85 προβλέπει, πριν από την 1η Ιανουαρίου 1988, αναθεώρηση των ειδικών όρων για τη χορήγηση ενισχύσεων στις επενδύσεις στον τομέα παραγωγής χοιρείου κρέατος· ότι οι στόχοι της αναμόρφωσης της κοινής γεωργικής πολιτικής καθιστούν απαραίτητο τον περιορισμό των ενισχύσεων στις επενδύσεις που αποβλέπουν στην αύξηση της παραγωγής αυτής·

ότι η κατάσταση της κεφαλαιαγοράς των κρατών μελών, ιδιαίτερα όσον αφορά τα καταβαλλόμενα επιτόκια, δεν έχει μεταβληθεί σε σχέση με τις αρχές του έτους 1985 και εξακολουθεί, ως εκ τούτου, να δικαιολογεί την αύξηση των ενισχύσεων στις επενδύσεις στα κράτη μέλη τα οποία αναφέρονται στο άρθρο 4 παράγραφος 2 του κανονισμού (ΕΟΚ) αριθ. 797/85,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 797/85 τροποποιείται ως εξής:

1. Στο άρθρο 2 παράγραφος 1 στοιχείο δ), το δεύτερο εδάφιο αντικαθίσταται από το ακόλουθο κείμενο:

«Ωστόσο, στις μειονεκτικές περιοχές που καθορίζονται σύμφωνα με τα άρθρα 2 και 3 της οδηγίας 75/268/ΕΟΚ, επιτρέπεται στο Βασίλειο της Ισπανίας, στην Ελληνική Δημοκρατία, στην Ιταλική Δημοκρατία, όσον αφορά το Mezzogiorno περιλαμβανομένων και των νήσων, και στην Πορτογαλική Δημοκρατία, όσον αφορά το σύνολο του εδάφους της, να αποδέχονται τα προγράμματα βελτίωσης που υποβάλλονται κατά τα τέσσερα πρώτα χρόνια της διάρκειας της παρούσας δράσης και, όσον αφορά την Ισπανία και την Πορτογαλία, κατά τα τρία πρώτα χρόνια μετά την ημερομηνία έναρξης ισχύος των διατάξεων για την εφαρμογή, στα δύο αυτά κράτη μέλη, των μέτρων που προβλέπονται στο τίτλο Ι, από εκμεταλλεύσεις οι οποίες δεν πληρούν την προϋπόθεση που αναφέρεται στο παρόν στοιχείο, με την επιφύλαξη ότι ο όγκος εργασίας της εκμετάλλευσης δεν απαιτεί περισσότερο από το ισοδύναμο μιας μονάδας ανθρώπινης εργασίας και ότι οι προβλεπόμενες επενδύσεις δεν υπερβαίνουν τις 25 000 ECU.»

2. Στο άρθρο 2 παράγραφος 2 προστίθεται το ακόλουθο εδάφιο:

«Εξάλλου, τα κράτη μέλη μπορούν να περιορίσουν το καθεστώς ενισχύσεων που αναφέρεται στην παράγραφο 1 στις γεωργικές εκμεταλλεύσεις οικογενειακού χαρακτήρα.»

3. Στο άρθρο 3, η παράγραφος 4 αντικαθίσταται από το ακόλουθο κείμενο:

«4. Με την επιφύλαξη διαφορετικών μεταγενέστερων αποφάσεων που λαμβάνονται δυνάμει της παραγράφου 2, οι ενισχύσεις οι αναφερόμενες στην παράγραφο 1 και χορηγούμενες για επενδύσεις που αφορούν τον τομέα της παραγωγής χοιρείου κρέατος, οι οποίες έχουν ως αποτέλεσμα την αύξηση της παραγωγικής ικανότητας, περιορίζονται, όσον αφορά τις αιτήσεις που έχουν υποβληθεί πριν από την 1η Ιανουαρίου 1987, στις επενδύσεις που

επιτρέπουν να επιτευχθεί ο αριθμός των πεντακοσίων θέσεων για χοίρους προς πάχυνση ανά εκμετάλλευση και, όσον αφορά τις αιτήσεις που υποβάλλονται μεταξύ 1ης Ιανουαρίου 1987 και 31 Μαρτίου 1988, στις επενδύσεις που επιτρέπουν να επιτευχθεί ο αριθμός των τετρακοσίων θέσεων.

Όσον αφορά τις αιτήσεις που υποβάλλονται μετά τις 31 Μαρτίου 1988 και πριν την 1η Ιανουαρίου 1991, ο αριθμός των θέσεων για χοίρους ο οποίος μπορεί να επιτευχθεί και να αποτελέσει το αντικείμενο των ενισχύσεων που αναφέρονται στην παράγραφο 1 καθορίζεται σε τριακόσιες θέσεις ανά εκμετάλλευση. Εξάλλου, η χορήγηση των ενισχύσεων εξαρτάται από την προϋπόθεση ότι ο συνολικός αριθμός των θέσεων για χοίρους μετά την πραγματοποίηση της επένδυσης δεν υπερβαίνει τις οκτακόσιες θέσεις ανά εκμετάλλευση.

Η αναγκαία θέση για μία χοιρομητέρα εκτροφής αντιστοιχεί στη θέση 6,5 χοίρων προς πάχυνση.

Το Συμβούλιο, μετά από πρόταση της Επιτροπής, αποφασίζει με ειδική πλειοψηφία, το αργότερο στις 31 Δεκεμβρίου 1990, το καθεστώς που ισχύει για τις αιτήσεις που υποβάλλονται από την 1η Ιανουαρίου 1991.

Ελλείψει αποφάσεως του Συμβουλίου κατά την ημερομηνία αυτή, η χορήγηση των ενισχύσεων για επενδύσεις που προκαλούν αύξηση της ικανότητας παραγωγής χοιρείου κρέατος αναστέλλεται.

Εξάλλου, όταν ένα σχέδιο βελτίωσης προβλέπει επένδυση στον τομέα της παραγωγής χοιρείου κρέατος, η χορήγηση ενίσχυσης για την επένδυση αυτή εξαρτάται από την προϋπόθεση ότι, κατά την ολοκλήρωση του σχεδίου, το 35 % τουλάχιστον της ποσότητας τροφών που καταναλίσκουν οι χοίροι θα μπορεί να παράγεται από την εκμετάλλευση.»

4. Στο άρθρο 4 παράγραφος 2, το τελευταίο εδάφιο αντικαθίσταται από το ακόλουθο κείμενο:

«Εντούτοις, μέχρι τις 31 Δεκεμβρίου 1989, η αξία της μέγιστης ενίσχυσης η οποία αναφέρεται στο δεύτερο εδάφιο προσαυξάνεται κατά ποσοστό 10 % του ποσού των επενδύσεων στην Ισπανία, στην Ελλάδα, στην Ιρλανδία, στην Ιταλία και στην Πορτογαλία για τις επενδύσεις που αναφέρονται στα σχέδια βελτίωσης που υποβάλλονται μέχρι την ημερομηνία αυτή.»

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Μαρτίου 1988.

Για το Συμβούλιο

Ο Πρόεδρος

I. KIECHLE

(1) ΕΕ αριθ. C 94 της 11. 4. 1988.

(2) ΕΕ αριθ. L 93 της 30. 3. 1985, σ. 1.

(3) ΕΕ αριθ. L 106 της 27. 4. 1988, σ. 28.